b"\n_START_ARTICLE_\nDeep Purple in Rock\n_START_SECTION_\nTaustaa\n_START_PARAGRAPH_\n1969 syntynyt uusi kokoonpano aloitti konsertoinnin saman vuoden kes\xc3\xa4n\xc3\xa4. Keikoilla esitettiin vanhan tuotannon joukossa my\xc3\xb6s uusia, aiempaa raskaampia kappaleita. Sek\xc3\xa4 \xe2\x80\x9dKneel and Pray\xe2\x80\x9d, josta my\xc3\xb6hemmin muotoutui \xe2\x80\x9dSpeed King\xe2\x80\x9d, ett\xc3\xa4 \xe2\x80\x9dChild in Time\xe2\x80\x9d p\xc3\xa4\xc3\xa4tyiv\xc3\xa4t aikanaan Deep Purple in Rockille. Sek\xc3\xa4 Gillan ett\xc3\xa4 Glover olivat aktiivisesti mukana. Glover ihasteli yhtyeen teknist\xc3\xa4 taitavuutta ja kokeilunhaluisuutta, ja Gillan yhtyeen tapaa kehitell\xc3\xa4 kappaleita harjoituksissa jammailemalla valmiiden s\xc3\xa4vellysten opettelemisen sijaan._NEWLINE_Samaan aikaan urkuri Jon Lord jatkoi jo edellisen kokoonpanon aikana syntyneit\xc3\xa4 suunnitelmia suuresta s\xc3\xa4vellysty\xc3\xb6st\xc3\xa4, jossa rock ja klassinen musiikki yhdistyisiv\xc3\xa4t. Vaikka yhtye itse suhtautuikin suunnitelmaan ep\xc3\xa4luuloisesti, managerit innostuivat siit\xc3\xa4, koska sen avulla yhtye voisi her\xc3\xa4tt\xc3\xa4\xc3\xa4 huomiota. Concerto for Group and Orchestra esitettiin syksyll\xc3\xa4 1969 ja se toikin yhtyeelle runsaasti julkisuutta. Keikkapalkkiot nousivat, mink\xc3\xa4 lis\xc3\xa4ksi yhtyeen pitk\xc3\xa4aikainen yhteisty\xc3\xb6 konserton \xc3\xa4\xc3\xa4nitt\xc3\xa4neen Martin Birchin kanssa alkoi. Birchist\xc3\xa4 tuli sittemmin Deep Purplen hovituottaja._NEWLINE_Concerto for Group and Orchestran esityksen j\xc3\xa4lkeen yhtye keskittyi uuden studioalbumin tekoon. Jon Lord oli ollut johtoasemassa aiempien albumien teossa, mutta nyt h\xc3\xa4nen paikkansa otti Blackmore. My\xc3\xb6s Gillan ja Glover osallistuivat s\xc3\xa4velt\xc3\xa4miseen merkitt\xc3\xa4v\xc3\xa4sti. Suurimman osan kappaleideoista esittiv\xc3\xa4t Glover ja Blackmore; Gillan taas kirjoitti sanoitukset, toisinaan Gloverin avustuksella. My\xc3\xb6s Lord ja Paice osallistuivat kappaleiden viimeistelyyn vaihtelevassa m\xc3\xa4\xc3\xa4rin. Kappaleet p\xc3\xa4\xc3\xa4tettiin merkit\xc3\xa4 koko viisikon tekemiksi heti alussa.\n_START_SECTION_\n\xc3\x84\xc3\xa4nitykset\n_START_PARAGRAPH_\nDeep Purple in Rockin \xc3\xa4\xc3\xa4nitykset aloitettiin vuoden 1969 syyskuussa, mutta kehno taloudellinen tilanne haittasi niit\xc3\xa4 pakottaen yhtyeen keikkailemaan koko \xc3\xa4\xc3\xa4nitysten ajan. Deep Purplea Yhdysvalloissa levitt\xc3\xa4nyt Tetragrammaton Records oli nimitt\xc3\xa4in joutunut vastuuttoman rahank\xc3\xa4yt\xc3\xb6n vuoksi l\xc3\xa4helle konkurssia eik\xc3\xa4 kyennyt siksi maksamaan rojalteja levymyynnist\xc3\xa4. Warner Bros osti lopulta Tetragrammatonin alkuvuodesta 1970, muttei tiennyt mink\xc3\xa4laiselle yleis\xc3\xb6lle Purplea olisi pit\xc3\xa4nyt markkinoida. Yhtye kuitenkin hy\xc3\xb6tyi t\xc3\xa4st\xc3\xa4, sill\xc3\xa4 Warner kykeni maksamaan Purplelle r\xc3\xa4stiss\xc3\xa4 olevat palkkiot._NEWLINE_Niinp\xc3\xa4 \xc3\xa4\xc3\xa4nitykset jouduttiin suorittamaan lyhyiss\xc3\xa4 eriss\xc3\xa4 ja ne p\xc3\xa4\xc3\xa4ttyiv\xc3\xa4t vasta huhtikuussa 1970, kestetty\xc3\xa4\xc3\xa4n yli kahdeksan kuukautta. \xc3\x84\xc3\xa4nitykset tehtiin joko IBC Studiosilla tai De Lane Lealla, riippuen siit\xc3\xa4 kumpi oli vapaana. IBC:ll\xc3\xa4 tuottajana toimi Andy Knight, De Lane Lealla taas Martin Birch. My\xc3\xb6s Abbey Road Studiosia k\xc3\xa4ytettiin jonkin verran ja yksi levylle p\xc3\xa4\xc3\xa4tyneist\xc3\xa4 kappaleista \xc3\xa4\xc3\xa4nitettiin siell\xc3\xa4 Philip McDonaldin johdolla. Yhtyeen j\xc3\xa4senet toimivat my\xc3\xb6s itse tuottajina, mik\xc3\xa4 johti siihen ett\xc3\xa4 kaikki koskivat miksaukseen jatkuvasti korostaen omia osuuksiaan._NEWLINE_\xc3\x84\xc3\xa4nitysten aikana Blackmore tapasi toisinaan vanhaa yhtyetoveriaan Mick Underwoodia, jonka Quatermass-yhtye levytti Purplen tavoin Harvest Recordsille. Underwood esitteli Blackmorelle yhtyeens\xc3\xa4 kappaleen \xe2\x80\x9dBlack Sheep of the Family\xe2\x80\x9d, jonka nauhoittaminen my\xc3\xb6hemmin antoi l\xc3\xa4ht\xc3\xb6laukauksen Blackmoren perustamalle Rainbow-yhtyeelle ja joka lopulta johti h\xc3\xa4nen eroamiseensa Deep Purplesta 1975._NEWLINE_Yhtyeen saatua uuden albuminsa valmiiksi managerit halusivat kuitenkin viel\xc3\xa4 singleksi kelpaavan kappaleen, ja niin Deep Purple palasi studioon. S\xc3\xa4vellysty\xc3\xb6 sujui kuitenkin nihke\xc3\xa4sti, eik\xc3\xa4 yhtye pit\xc3\xa4nyt aamuy\xc3\xb6ll\xc3\xa4 baarireissun j\xc3\xa4lkeen valmistunutta kappaletta kelvollisena kuin korkeintaan singlen B-puoleksi sen Ricky Nelsonilta plagioidun riffin ja h\xc3\xa4t\xc3\xa4isesti rustattujen sanoitusten vuoksi. Yhtyeen h\xc3\xa4mm\xc3\xa4stykseksi managerit olivat kuitenkin toista mielt\xc3\xa4 ja \xe2\x80\x9dBlack Night\xe2\x80\x9d -nimen saanut kappale p\xc3\xa4\xc3\xa4tettiin julkaista singlen\xc3\xa4.\n_START_SECTION_\nTyylillinen muutos\n_START_PARAGRAPH_\n\xc2\xbbJos biisi ei ole dramaattinen tai j\xc3\xa4nnitt\xc3\xa4v\xc3\xa4, sill\xc3\xa4 ei ole mit\xc3\xa4\xc3\xa4n asiaa t\xc3\xa4lle levylle.\xc2\xbb _NEWLINE_(Ritchie Blackmore)_NEWLINE_Uudella albumilla Deep Purplen tyyli muuttui Blackmoren johdolla huomattavasti aiempaa raskaampaan ja aggressiivisempaan suuntaan. On v\xc3\xa4itetty t\xc3\xa4m\xc3\xa4n olleen vastareaktio Concertolle, josta Blackmore ei pit\xc3\xa4nyt, vaikka h\xc3\xa4n ymm\xc3\xa4rsikin sen merkityksen huomion hankkimisen kannalta. Lord ja Blackmore olivat tehneet sopimuksen siit\xc3\xa4, ett\xc3\xa4 yhtye omaksuisi paremmin menestyv\xc3\xa4n levyn tyylin \xe2\x80\x93 Concerto olisi siis merkinnyt klassisvaikutteista tyyli\xc3\xa4 ja viel\xc3\xa4 ilmestym\xc3\xa4t\xc3\xb6n In Rock raskaampaa suuntausta. Yhtye oli kuitenkin edennyt raskaampaan suuntaan jo pitemm\xc3\xa4n aikaa kaikkien j\xc3\xa4senten yhteisymm\xc3\xa4rryksess\xc3\xa4. Kokoonpanoa oli muutettu ja Gillan ja Glover otettu mukaan juuri siksi, ettei raskaampi ilmaisu ollut onnistunut alkuper\xc3\xa4islaulaja Rod Evansin ja -basisti Nick Simperin kanssa._NEWLINE_Blackmoren mukaan yhtye teki tarkoituksella \xe2\x80\x9djokaisesta biisist\xc3\xa4 hirve\xc3\xa4\xc3\xa4 tykityst\xc3\xa4 vailla mit\xc3\xa4\xc3\xa4n suvantokohtia\xe2\x80\x9d. In Rockin teon aikoihin h\xc3\xa4n siirtyi k\xc3\xa4ytt\xc3\xa4m\xc3\xa4\xc3\xa4n l\xc3\xa4hes yksinomaan Fender Stratocaster -kitaraa, joka oli h\xc3\xa4nen aiemmin k\xc3\xa4ytt\xc3\xa4m\xc3\xa4\xc3\xa4ns\xc3\xa4 Gibsonia huomattavasti \xe2\x80\x9drockimpi\xe2\x80\x9d soitin. Vastavetona rajummaksi muuttuneeseen kitarasoundiin my\xc3\xb6s Jon Lord kehitteli omaper\xc3\xa4isen urkusoundin soittamalla Hammond-urkujaan Marshall-kitaravahvistimen ja -kaiuttimen l\xc3\xa4pi. N\xc3\xa4in syntyi paljon tavallista Hammondia raskaampi ja s\xc3\xa4r\xc3\xb6isempi \xc3\xa4\xc3\xa4ni. Lord kutsui virityst\xc3\xa4\xc3\xa4n nimell\xc3\xa4  \xe2\x80\x9dThe Beast\xe2\x80\x9d (suom. Peto).\n_START_SECTION_\nKappalemateriaali\n_START_PARAGRAPH_\nAlbumin avausraita \xe2\x80\x9dSpeed King\xe2\x80\x9d alkaa kakofonisella s\xc3\xa4r\xc3\xb6kitaraintrolla, jota seuraa rauhallisempi urkusoolo. Varsinainen s\xc3\xa4vellys perustuu nopeatempoiseen riffiin sek\xc3\xa4 aggressiiviseen laulu- ja kitaraty\xc3\xb6skentelyyn. \xe2\x80\x9dSpeed King\xe2\x80\x9d syntyi Blackmoren haluttua yhtyeelle Jimi Hendrixin \xe2\x80\x9dFiren\xe2\x80\x9d kaltaisen vauhdikkaan konserttien aloituskappaleen. Kyseess\xc3\xa4 oli ensimm\xc3\xa4inen yhtyeen uuden kokoonpanon kirjoittama kappale. Seuraava raita \xe2\x80\x9dBloodsucker\xe2\x80\x9d on svengaavampi. Riffi yhdistelee bluesia ja heavy\xc3\xa4, ja Gillanin laulussa on mukana paljon korkeita kirkaisuja. Sanoitus kertoo jokaisessa ihmisess\xc3\xa4 olevasta ep\xc3\xa4miellytt\xc3\xa4v\xc3\xa4st\xc3\xa4 puolesta. A-puolen p\xc3\xa4\xc3\xa4tt\xc3\xa4\xc3\xa4 In Rockin pisin kappale, progressiivinen \xe2\x80\x9dChild in Time\xe2\x80\x9d. Kappale syntyi Jon Lordin soiteltua koskettimillaan It's a Beautiful Dayn tuolloin uutta kappaletta \xe2\x80\x9dBombay Calling\xe2\x80\x9d, jolloin Gillan improvisoi s\xc3\xa4vellykseen kylm\xc3\xa4n sodan inspiroimat, ydinsodasta kertovat sanoitukset. Kertos\xc3\xa4e koostuu Gillanin korkeista huudoista ja kirkaisuista, mink\xc3\xa4 lis\xc3\xa4ksi Blackmore soittaa pitk\xc3\xa4n bluestyylisen soolon. Kappale on yksi 1970-luvun tunnetuimmista ja se kuuluu Deep Purplen arvostetuimpiin teoksiin._NEWLINE_B-puolen aloittaa Nikolai Rimski-Korsakovin \xe2\x80\x9dKimalaisen lennon\xe2\x80\x9d inspiroima vauhdikas \xe2\x80\x9dFlight of the Rat\xe2\x80\x9d, jossa kuullaan pitk\xc3\xa4t urku- ja kitarasoolot. Kappaleessa Gillan tutkiskelee persoonansa pime\xc3\xa4\xc3\xa4 puolta, ja kappale onkin huumeidenvastainen. \xe2\x80\x9dInto the Fire\xe2\x80\x9d on hitaampi ja raskaspoljentoisempi kappale ja samalla my\xc3\xb6s albumin lyhyin ja suoraviivaisin; sanoitus on huumeidenvastainen \xe2\x80\x93 t\xc3\xa4ss\xc3\xa4 vaiheessa huumeongelma ei viel\xc3\xa4 riivannut yhtyett\xc3\xa4, toisin kuin uusien j\xc3\xa4senten my\xc3\xb6t\xc3\xa4 1970-luvun puolessav\xc3\xa4liss\xc3\xa4. My\xc3\xb6s \xe2\x80\x9dLiving Wreck\xe2\x80\x9d on muuta albumia hidastempoisempi ja sen sanoituksissa tehd\xc3\xa4\xc3\xa4n pilaa yhtyett\xc3\xa4 l\xc3\xa4hentelevist\xc3\xa4 \xe2\x80\x9db\xc3\xa4nd\xc3\xa4reist\xc3\xa4\xe2\x80\x9d. Lordin Hammond-soundi on s\xc3\xa4rjetty ja kuulostaa hieman el\xc3\xa4imen kirkumiselta. Albumin viimeinen kappale on tuottaja Martin Birchille omistettu, nopeatempoinen \xe2\x80\x9dHard Lovin' Man\xe2\x80\x9d, jossa Lordin s\xc3\xa4r\xc3\xb6inen Hammond-soundi tukee Blackmoren kitarointia. Kappale ja samalla koko albumi p\xc3\xa4\xc3\xa4ttyy kitaran kierto\xc3\xa4\xc3\xa4neen.\n_START_SECTION_\nJulkaisu\n_START_PARAGRAPH_\nTetragrammatonin taloudellisten vaikeuksien vuoksi Deep Purplen nelj\xc3\xa4nnen studioalbumin julkaisu lykk\xc3\xa4\xc3\xa4ntyi pitk\xc3\xa4\xc3\xa4n. EMI:n alamerkki Harvest julkaisi In Rockin Britanniassa lopulta kes\xc3\xa4kuussa 1970._NEWLINE_Deep Purple in Rockin ensimm\xc3\xa4inen brittipainos julkaistiin aukeavakantisena vinyylin\xc3\xa4, sanoitukset ja mustavalkokuvat yhtyeen j\xc3\xa4senist\xc3\xa4 sis\xc3\xa4kansiin painettuna. Sittemmin albumista on julkaistu monia erilaisia uusintapainoksia. Eri maissa albumista on my\xc3\xb6s julkaistu toisistaan hieman poikkeavia versioita. Monissa versioissa esimerkiksi kansien ulkoasu ja kansikuva voivat olla hieman erilaiset, ja vinyyli on joissain painoksissa v\xc3\xa4rillinen. Radikaalimpiakin eroja oli: siin\xc3\xa4 miss\xc3\xa4 Meksikossa A-puolen alkuun lis\xc3\xa4ttiin \xe2\x80\x9dBlack Night\xe2\x80\x9d, Korean tasavallassa ilmestyneest\xc3\xa4 versiosta j\xc3\xa4tettiin \xe2\x80\x9dChild in Time\xe2\x80\x9d ja \xe2\x80\x9dHard Lovin' Man\xe2\x80\x9d kokonaan pois. Amerikkalainen versio oli brittiversion kanssa identtinen, lukuun ottamatta \xe2\x80\x9dSpeed Kingi\xc3\xa4\xe2\x80\x9d, josta oli leikattu alun s\xc3\xa4r\xc3\xb6kitara- ja kosketinsoolot pois. T\xc3\xa4m\xc3\xa4n version julkaisi Warner Brothers, joka lykk\xc3\xa4si julkaisua vuoden 1970 loppupuolelle._NEWLINE_1995 albumista julkaistiin CD-muodossa 25-vuotisjuhlajulkaisu, jota varten albumi oli remasteroitu. Mukana on my\xc3\xb6s bonuskappaleita, Roger Gloverin tekemi\xc3\xa4 remixej\xc3\xa4 sek\xc3\xa4 24-sivuinen kirjanen. Lis\xc3\xa4ksi muovikotelon kanteen on painettu kopiot yhtyeen j\xc3\xa4senten nimikirjoituksista.\n_START_SECTION_\nMerkitys metallimusiikille\n_START_PARAGRAPH_\nDeep Purple in Rockia pidet\xc3\xa4\xc3\xa4n nyky\xc3\xa4\xc3\xa4n yhten\xc3\xa4 oleellisimmista virstanpylv\xc3\xa4ist\xc3\xa4 metallimusiikin kehittymisess\xc3\xa4. Yhtyeelle itselleen se merkitsi kultakauden alkua ja sen menestyksen my\xc3\xb6t\xc3\xa4 yhtye suuntasi tyylins\xc3\xa4 raskaaseen rockiin, josta se tunnetaan. Heikki Heino toteaa kirjassaan Deep Purple - vuodet 1967\xe2\x80\x932006:_NEWLINE_\xc2\xbbDeep Purple in Rock onkin monen fanin mielest\xc3\xa4 ensimm\xc3\xa4inen todellinen Deep Purple -levy. Jotkut jopa v\xc3\xa4itt\xc3\xa4v\xc3\xa4t, ett\xc3\xa4 In Rock m\xc3\xa4\xc3\xa4ritteli uuden musiikkityylin \xe2\x80\x93 heavy metalin tai hard rockin \xe2\x80\x93 siit\xc3\xa4kin huolimatta ett\xc3\xa4 Led Zeppelin ja Black Sabbath olivat julkaisseet sittemmin klassikkostatuksen saaneet debyyttilevyns\xc3\xa4 ennen In Rockin ilmestymist\xc3\xa4. In Rock on kuitenkin Zeppelinin ja Sabbathin debyytteihin verrattuna kivikova \xe2\x80\x93 silt\xc3\xa4 ei l\xc3\xb6ydy vaikutelmaa pehment\xc3\xa4vi\xc3\xa4 blues- tai folklauluja.\xc2\xbb _NEWLINE_(Heikki Heino)_NEWLINE_Samoin Starostin toteaa In Rockin olevan \xe2\x80\x9dklassisen metallialbumin prototyyppi\xe2\x80\x9d. Allmusicin arvostelun mukaan se on \xe2\x80\x9der\xc3\xa4s heavy metalin m\xc3\xa4\xc3\xa4ritt\xc3\xa4neist\xc3\xa4 albumeista\xe2\x80\x9d. On kuitenkin huomattava, ett\xc3\xa4 In Rockin merkityksest\xc3\xa4 ja arvostuksesta huolimatta my\xc3\xb6s Black Sabbathia pidet\xc3\xa4\xc3\xa4n huomattavan usein ensimm\xc3\xa4isen\xc3\xa4 varsinaisena heavy metal -yhtyeen\xc3\xa4. In Rockin aikoihin koko termi\xc3\xa4 \xe2\x80\x9dheavy metal\xe2\x80\x9d ei kuitenkaan viel\xc3\xa4 edes tunnettu, vaan Deep Purplen tyylilajina pidettiin progressiivista rockia.\n_START_SECTION_\nKiertue\n_START_PARAGRAPH_\nYhtye konsertoi aktiivisesti koko In Rockin \xc3\xa4\xc3\xa4nitysten ajan. Kun albumi julkaistiin kes\xc3\xa4kuussa, yhtye oli jo tehnyt l\xc3\xa4hes 50 keikkaa Britanniassa ja manner-Euroopassa viel\xc3\xa4 15 lis\xc3\xa4\xc3\xa4. Kiertueen aikana yhtyeen palkkio yhdest\xc3\xa4 esiintymisest\xc3\xa4 nousi 350-400 puntaan ja toi yhtyeelle mainetta jo ennen In Rockin julkaisua. Ahkera keikkailu sek\xc3\xa4 ennen ett\xc3\xa4 j\xc3\xa4lkeen julkaisun kasvattikin levyn myynti\xc3\xa4 merkitt\xc3\xa4v\xc3\xa4sti. \xe2\x80\x9dBlack Nightin\xe2\x80\x9d menestys singlelistoilla toi yhtyeelle televisioesiintymisen Top of the Pops -ohjelmassa, jossa samalla kertaa soitti my\xc3\xb6s Black Sabbath esitt\xc3\xa4en oman hittins\xc3\xa4 \xe2\x80\x9dParanoidin\xe2\x80\x9d._NEWLINE_Tyypillinen kappalelista koostui p\xc3\xa4\xc3\xa4asiassa uuden albumin kappaleista, mutta mukana oli instrumentaaleja yhtyeen ensimm\xc3\xa4isen kokoonpanon levytyksilt\xc3\xa4 sek\xc3\xa4 The Rolling Stones -cover \xe2\x80\x9dPaint It, Black\xe2\x80\x9d. \xe2\x80\x9dMandrake Root\xe2\x80\x9d ja \xe2\x80\x9dWring That Neck\xe2\x80\x9d venyiv\xc3\xa4t pitkien, klassisesta musiikista vaikutteita ammentaneiden improvisaatioiden my\xc3\xb6t\xc3\xa4 usein yli puolituntisiksi. Pitkien instrumentaaliosioiden aikana Gillan keskittyi congarumpujen takomiseen ja h\xc3\xa4nen tapansa heiluttaa pitki\xc3\xa4 hiuksiaan rytmikk\xc3\xa4\xc3\xa4sti musiikin tahtiin on v\xc3\xa4itetty synnytt\xc3\xa4neen t\xc3\xa4m\xc3\xa4n usein nimell\xc3\xa4 \xe2\x80\x9dhead banging\xe2\x80\x9d kutsutun metallimusiikissa suositun \xe2\x80\x9dtanssin\xe2\x80\x9d. My\xc3\xb6s Blackmoren lavaesiintyminen oli n\xc3\xa4ytt\xc3\xa4v\xc3\xa4\xc3\xa4: h\xc3\xa4n heitteli kitaraansa ilmaan ja konsertin lopuksi rikkoi sen lattiaan. T\xc3\xa4t\xc3\xa4 tarkoitusta varten yhtye tilasi er\xc3\xa4n halpoja japanilaisia kitaroita. Toisinaan yhtye jopa sytytti lavalle tulipalon kaatamalla vahvistimien p\xc3\xa4\xc3\xa4lle bensaa, kun se halusi her\xc3\xa4tt\xc3\xa4\xc3\xa4 huomiota suurissa tai televisioiduissa konserteissa. Tekniselt\xc3\xa4 osaamiseltaan yhtye oli Blackmore-el\xc3\xa4m\xc3\xa4kerturi Jerry Bloomin mukaan er\xc3\xa4s siihenastisen rock-historian korkeatasoisimmista._NEWLINE_Vaikka Deep Purple saavutti suurta menestyst\xc3\xa4 Euroopassa, Tetragrammatonin konkurssi oli johtanut aiemmin suurta suosiota nauttineen yhtyeen maineen laskuun Yhdysvalloissa. Yhtye oli siirtynyt Warner Brothersin alaisuuteen osana laajempia yrityskauppoja, eik\xc3\xa4 levy-yhti\xc3\xb6 ollut Deep Purplesta erityisen kiinnostunut. In Rockin sijaan Warner julkaisi Concerto for Group and Orchestran uudestaan Yhdysvalloissa ja levy-yhti\xc3\xb6n toiveesta yhtye my\xc3\xb6s esitti ep\xc3\xa4ilyksist\xc3\xa4\xc3\xa4n huolimatta Concerton lyhennetyn version Hollywood Bowlissa Los Angelesin sinfoniaorkesterin kanssa. Tavanomaisia esiintymisi\xc3\xa4 oli vain reilu kymmenen ja niiden markkinointi oli v\xc3\xa4h\xc3\xa4ist\xc3\xa4, joten kiertue ei ollut kovinkaan onnistunut eiv\xc3\xa4tk\xc3\xa4 palkkiot aiemman veroisia. Britanniaan palatessaan yhtye kadotti Concerton nuotit, mik\xc3\xa4 oli mahdollisesti tarkoituksellista, jotta s\xc3\xa4vellyst\xc3\xa4 ei jatkossa tarvitsisi esitt\xc3\xa4\xc3\xa4._NEWLINE_Syyskuussa 1970 Deep Purple alkoi levytt\xc3\xa4\xc3\xa4 uutta albumia. Yhtye jatkoi edelleen aktiivista kiertueiden tekoa ja konsertoi koko levytyksen ajan. T\xc3\xa4st\xc3\xa4 syyst\xc3\xa4 In Rockin seuraaja ilmestyikin vasta yhdeks\xc3\xa4n kuukautta \xc3\xa4\xc3\xa4nitysten alkamisen j\xc3\xa4lkeen, saaden nimen Fireball."